मॉस्को। फुटबॉल विश्व कप में रविवार तक आधे मुकाबले हो चुके हैं। इन मुकाबलों के बाद सात टीमों ने प्री-क्वार्टर फाइनल में जगह पक्की की, और 8 टीमें अगला दौर खेले बिना ही स्वदेश लौटेंगी। अब अगले 4 दिनों में 17 में से 9 टीमें प्री-क्वार्टर फाइनल में पहुंचेंगी। सोमवार से गुरुवार तक हर दिन 4-4 मुकाबले होंगे। इनमें एक ही समय 2-2 मैच होंगे। ऐसा इसलिए किया गया है क्योंकि एक टीम की जीत या हार उसी ग्रुप की किसी अन्य टीम को आखिरी-16 से बाहर कर सकती है। लेकिन यह तभी हो सकता है, जब उसे अपने ग्रुप की दूसरी टीमों के बीच होने वाले मैच का नतीजा पता चल जाए। सोमवार को उरुग्वे और रूस, सऊदी अरब और मिस्र, स्पेन और मोरक्को, ईरान और पुर्तगाल की टीमें आमने-सामने होंगी। उरुग्वे की बात करे तो इस टीम ने लगातार तीसरे विश्व कप में आखिरी-16 में जगह बनाई है, जबकि रूस 32 साल बाद प्री-क्वार्टर फाइनल में पहुंचा है। सोवियत संघ का हिस्सा रहने के दौरान रूस 1986 में प्री-क्वार्टर फाइनल में पहुंचा था। दोनों टीमें एक दूसरे के खिलाफ 8 बार खेल चुकी हैं। इनमें रूस ने 6 मैच जीते, जबकि एक हारा और एक ड्रॉ कराया। उरुग्वे ने 1970 में क्वार्टर फाइनल में रूस (तत्कालीन सोवियत संघ) को 1-0 से हराया था। उरुग्वे ने विश्व कप के ग्रुप स्टेज में कभी भी अपने तीनों मैच नहीं जीते हैं। वहीं 1966 में सोवियत संघ ने कोरिया, इटली और चिली को हराकर ग्रुप स्टेज के अपने सभी मुकाबले जीते थे।